Bebloede honde op bakkie nog nie opgespoor | Maroela Media
Een van die honde wat op die bakkie vervoer is. Foto: Nico Pieterse / Facebook.
"Die DBV het die hele naweek en Maandag leidrade opgevolg wat ons van ons sustersorganisasie oor die grens ontvang het, asook inligting van informante in Suid-Afrika," het die organisasie gesê.
"Nadat ons verskeie persele besoek het wat met die verdagtes verbind kan word, het ons steeds ongelukkig nog nie die honde gevind nie."
Die DBV het egter gesê die jongste ondersoek het nuwe leidrade gelewer oor waar die honde moontlik aangehou word en dat hy onverpoos sal aanhou om die saak te ondersoek.
"Ons doen 'n beroep op die publiek om asseblief geduldig te wees, ons doen alles in ons vermoë om die honde op te spoor."
Maroela Media het verlede week berig die DBV het 'n aantal partye geïdentifiseer wat betrokke was by die voorval.
Foto's van die voorval het verlede Dinsdag en Woensdag soos 'n veldbrand op sosiale media versprei. Nico Pieterse, 'n motorbestuurder en lid van die misdaadbekampingsorganisasie eBlockwatch, het die honde gesien, hulle afgeneem en die inligting op sosiale media gedeel. Pieterse het gesê die honde is in 'n verskriklike toestand en met drade vasgebind. Op sy foto's kan 'n mens sien een van die honde het bloed om sy bek. Hy het die bakkie agtervolg en die polisie probeer ontbied, maar die bakkie in die middestad verloor nadat die twee insittendes hom glo in 'n lokval probeer lei het.
Volgens die DBV werk hulle saam met dierewelsynsgroepe oor die grens sowel as grensbeheer in 'n poging om die honde en verdagtes te vind.
Candice Scorer, algemene bestuurder van die Sandton DBV, het Woensdag aan Maroela Media gesê hulle beskou die voorval as baie ernstig. "Dit is 'n baie unieke geval. Ons vermoed dit hou verband met hondegevegte en as die verdagtes vasgetrek word, sal hulle swaar gestraf word," het sy gesê.